โครงการในอนาคต

โครงการจัดตั้งอุปกรณ์รองรับของเสียปนน้ำมันจากเรือและประกอบการ (Reception Facility)

ณ ท่าเรือแหลมฉบัง

ความเป็นมา

การพัฒนาอุตสาหกรรมในพื้นที่อีสเทิร์นซีบอร์ดกว่า 20 ปีที่ผ่านมา
แม้สร้างรายได้ให้ประเทศเป็นอย่างมาก
แต่ก็ได้ทิ้งภาระปัญหามลพิษที่เกิดขึ้นจากน้ำมันและวัตถุอันตรายจากการขนส่งทางทะเล
การลักลอบปล่อยกากของเสียประเภทสารเคมีอันตราย และของเสียปนน้ำมันจากเรือลงสู่ทะเล
ซึ่งมลพิษเหล่านี้จะส่งผลกระทบโดยตรงต่อระบบนิเวศน์วิทยาทางทะเล การประมง
และการท่องเที่ยวของประเทศ

จากปัญหาดังกล่าวคณะรัฐมนตรีจึงได้มีมติให้ประเทศไทยเข้าเป็นภาคีอนุสัญญาระหว่างประเทศว่าด้วยการป้องกันมลพิษจากเรือ
ค.ศ. 1973 และพิธีสาร ค.ศ.1978 (MARPOL 73/78) ขององค์การทางทะเลระหว่างประเทศ
(IMO) ซึ่งจะมีผลให้ท่าเรือต่างๆ จะต้องจัดเตรียมอุปกรณ์รองรับกากของเสียจากเรือ
ให้เป็นไปตามข้อกำหนดของอนุสัญญา จากเหตุผลดังกล่าว
การท่าเรือแห่งประเทศไทยจึงได้รับมอบหมายจากรัฐบาลให้เป็นผู้ดำเนินการทำสัญญา
และอนุญาตให้ผู้ประกอบการเอกชนลงทุนจัดตั้งอุปกรณ์รองรับของเสียปนน้ำมันจากเรือและประกอบการ
ณ ท่าเรือแหลมฉบัง โดยบริษัท บริหารและพัฒนาเพื่อการอนุรักษ์สิ่งแวดล้อม จำกัด (มหาชน)
และการท่าเรือแห่งประเทศไทย
ได้ลงนามร่วมกันในสัญญาลงทุนจัดตั้งอุปกรณ์รองรับของเสียปนน้ำมันจากเรือและประกอบการ ณ
ท่าเรือแหลมฉบัง เมื่อวันที่ 15 มิถุนายน 2547

  ที่ตั้งโครงการ

ที่ตั้งโครงการ ณ ท่าเรือแหลมฉบัง ตำบลทุ่งสุขลา อำเภอศรีราชา จังหวัดชลบุรี พื้นที่โครงการรวม
15 ไร่

  วัตถุประสงค์โครงการ

วัตถุประสงค์หลักในการก่อสร้างโครงการ
เพื่อการก่อตั้งศูนย์กำจัดของเสียอันเกิดจากการขนส่งทางทะเล
โดยให้บริการขนถ่ายและกำจัดของเสียปนน้ำมันจากเรือเดินทะเล ณ ท่าเรือแหลมฉบัง
ด้วยระบบบำบัด เครื่องจักร อุปกรณ์ และระบบควบคุมต่างๆ ที่ได้มาตรฐานสากล
ตามหลักวิชาการมาตรฐานของกระทรวงอุตสาหกรรม
ข้อเสนอแนะขององค์กรทางทะเลระหว่างประเทศ
และข้อกำหนดตามกฎหมายที่เกี่ยวข้องเพื่อสามารถให้บริการรองรับของเสียปนน้ำมันจากเรือได้ครอบคลุมทั้งของเสียประเภทสารอินทรีย์และของเสียเคมีวัตถุประเภทสารอนินทรีย์

จุดเด่นโครงการ

1. เป็นโครงการกำจัดของเสียปนน้ำมันจากเรือ แห่งแรกของประเทศไทย
เพื่อรองรับการเข้าเป็นภาคีในอนุสัญญา MARPOL 73/78 ขององค์กรทางทะเลระหว่างประเทศ
(IMO)

2.  ให้บริการได้ครบวงจร โดยครอบคลุมทุกการบริการกำจัดกากของเสียมากที่สุดในภูมิภาคนี้

3.  ที่ตั้งโครงการอยู่ในชัยภูมิที่เหมาะสม สามารถรองรับการขยายตัวของการให้บริการได้ใน

อนาคต

  ประโยชน์ที่ลูกค้าจะได้รับจากบริการของโครงการ

1.  เป็นการบริการแบบเบ็ดเสร็จครบวงจร สะดวกในการใช้บริการ ครอบคลุมการกำจัดกากของ

เสียมากที่สุดในภูมิภาคนี้ มีเจ้าหน้าที่ช่วยประสานงานในการขออนุญาตจากหน่วยงานราชการต่างๆ
ตลอดการใช้บริการ

2.  มีระบบการจัดการที่ถูกต้องตามหลักวิชาการและกฎหมายทุกประการ

3.  เครื่องจักรอุปกรณ์ที่จะต้องใช้ในการขนถ่ายและบำบัดกากของเสียที่ทันสมัยอย่างครบครัน

4.  เพื่อเสริมศักยภาพในการขยายตัวทางธุรกิจ ที่จะต้องมีศูนย์กำจัดของเสียจากเรือ
    (Reception

Facility) ตามข้อกำหนดขององค์กรทางทะเลระหว่างประเทศ IMO
หรือการค้าภาคพื้นยุโรปในอนาคต

  โอกาส

1. จากสถิติการท่าเรือแห่งประเทศไทยพบว่า
จำนวนเรือสินค้าที่เข้าเทียบท่าที่ท่าเรือแหลมฉบังมีจำนวนมากขึ้นในทุกๆ ปี
และในปัจจุบันได้มีการพัฒนาโครงการแหลมฉบังขั้นที่ 2
เพื่อขยายขีดความสามารถของท่าเรือแหลมฉบังให้เป็นศูนย์กลางการขนส่งทางทะเลของประเทศไทยและภูมิภาคเอเชียตะวันออกเฉียงใต้
ซึ่งจะเป็นการเพิ่มขีดความสามารถในการรองรับเรือสินค้าที่มีขนาดใหญ่ขึ้น
และจะมีจำนวนเที่ยวที่มากขึ้น ทำให้กลุ่มลูกค้าเป้าหมายมีจำนวนมากขึ้นเรื่อยๆ

2. ปัจจุบันประเทศที่เข้าเป็นภาคีอนุสัญญาระหว่างประเทศ ว่าด้วยการป้องกันมลภาวะจากเรือ
ค.ศ. 1973 และพิธีสาร 1978 มีเป็นจำนวนมาก ดังนั้น
เรือสินค้าที่จดทะเบียนในประเทศเหล่านี้จึงมีแนวโน้มที่จะเลือกใช้บริการบำบัดและกำจัดของเสียจากผู้ให้บริการที่ดำเนินการอย่างถูกต้อง

3.ในปัจจุบันความตระหนักถึงปัญหาทางด้านสิ่งแวดล้อมของหน่วยงานราชการภาคธุรกิจเอกชนและประชาชนมีแนวโน้มสูงขึ้น
จึงคาดว่าจะมีมาตรการในการตรวจสอบป้องกันปัญหาทางด้านสิ่งแวดล้อมที่รัดกุม
เข้มงวดมากขึ้นในอนาคต

กำหนดระยะเวลา

ระยะเวลาการดำเนินงานตามสัญญามีกำหนด 20 ปี (1 กรกฎาคม 2547 - 30 มิถุนายน 2567)
และสามารถยื่นคำร้องขอให้ต่ออายุสัญญาได้อีกเป็น 2 ระยะๆ ละ 5 ปี

  ปัจจัยความเสี่ยง

1.  ปัจจุบันบริษัทฯ
    ยังคงติดปัญหาเรื่องการส่งมอบที่ดินพื้นที่ตั้งโครงการจากการท่าเรือแห่งประเทศไทย
    เพราะมีชาวบ้านส่วนหนึ่งบุกรุกเพื่อพักอาศัยและทำการค้า ทำให้บริษัทฯ ไม่สามารถก่อสร้างได้
    ขณะนี้การท่าเรือแห่งประเทศไทยกำลังฟ้องศาลเพื่อขับไล่ ซึ่งบริษัทฯ คาดว่า
    การท่าเรือแห่งประเทศไทยจะส่งมอบพื้นที่ดังกล่าวให้กับบริษัทฯ ได้โดยเร็ว

2.  ปัจจุบันประเทศไทยยังไม่ได้ให้สัตยาบันภาคีอนุสัญญาระหว่างประเทศ ว่าด้วยการป้องกัน

มลภาวะจากเรือ ค.ศ. 1973 และพิธีสาร 1978 จึงยังไม่มีกฎหมายที่จะบังคับ
ควบคุมเรือสินค้าทั้งหมดให้มีการดำเนินการบำบัดและกำจัดของเสียที่เกิดขึ้นอย่างถูกต้องในประเทศไทย

3.  ในปัจจุบันเรือสินค้าขนาดใหญ่ได้มีการติดตั้งอุปกรณ์แยกน้ำมัน และเตาเผาบนเรือ ซึ่ง

สามารถกำจัดของเสียโดยการเผาได้เอง
ทำให้ปริมาณของเสียและเรือที่จะเข้าใช้บริการอาจลดลงอย่างต่อเนื่องในอนาคต